b'\n_START_ARTICLE_\nJuna\xc5\xa1ki ep\n_START_PARAGRAPH_\nJuna\xc5\xa1ki ep je osrednja zvrst evropske srednjeve\xc5\xa1ke knji\xc5\xbeevnosti.\n_START_SECTION_\nTemeljne zna\xc4\x8dilnosti srednjeve\xc5\xa1ke knji\xc5\xbeevnosti\n_START_PARAGRAPH_\nRazvoj evropske srednjeve\xc5\xa1ke knji\xc5\xbeevnosti se v glavnem sklada s splo\xc5\xa1nim zgodovinskim pojmom srednjega veka, omejenega s tradicionalnima letnicama 476 in 1492. Vendar sta njen za\xc4\x8detek in konec sporna. Pojavi se z dokon\xc4\x8dnim razpadom anti\xc4\x8dne knji\xc5\xbeevnosti v 5. ali 6. stoletju, lahko pa se njeni za\xc4\x8detki pomaknejo \xc5\xbee v 4. stoletje, \xc4\x8de se k njej pri\xc5\xa1tejejo \xc5\xbee prvi primerki zgodnjekr\xc5\xa1\xc4\x8danske knji\xc5\xbeevnosti, ki je imela pozneje velik vpliv na srednjeve\xc5\xa1ko. Tudi trajanje srednjeve\xc5\xa1ke knji\xc5\xbeevnosti je razli\xc4\x8dno: v Italiji se kon\xc4\x8duje \xc5\xbee v 14. stoletju, ke se pri\xc4\x8dne reformirati renesansa, v drugih evropskih de\xc5\xbeelah traja do 15. stoletja ali celo globoko v 16. stoletje.\n_START_SECTION_\nJuna\xc5\xa1ki ep\n_START_PARAGRAPH_\nOsrednja zvrst srednjeve\xc5\xa1ke knji\xc5\xbeevnosti, kakr\xc5\xa1na se je po letu 800 polagoma za\xc4\x8dela formirati v novih romanskih, germanskih in slovanskih jezikih, so bili juna\xc5\xa1ki epi. V dokon\xc4\x8dni podobi so se izoblikovali \xc5\xa1ele proti koncu srednjega veka, z nastankom visokega fevdalizma, vendar na podlagi dalj\xc5\xa1e tradicije. Vsaj deloma so pri njihovem nastajanju u\xc4\x8dinkovali tudi zgledi rimske epike (Vergilova Eneida, Lukanova Farzalija /Pharsalia/), v glavnem pa so izvajani iz prvotne germanske juna\xc5\xa1ke epike, ki izvira iz \xc4\x8dasov pred fevdalne dru\xc5\xbebe in nastajajo\xc4\x8dega fevdalizma._NEWLINE_Od najstarej\xc5\xa1e epike so se ohranili samo nekateri kraj\xc5\xa1i teksti zbrani v islandski zbirki Edda, nastali na Islandiji okoli leta 1270. Od najstarej\xc5\xa1ih juna\xc5\xa1kih pesmi, ki so nastale v spremstvu germanskih vojskovodij, se je samo deloma ohranila Hildebrandova pesem (Hildebrandslied). Ep izvira iz langobardskih \xc4\x8dasov, nastal pa je najbr\xc5\xbe pred letom 800, pripoveduje pa o junaku Hildebrandu, ki se spopade s sinom Hadubrandom in ga ubije._NEWLINE_Edino ohranjeno ve\xc4\x8dje delo starogermanske epike je anglosa\xc5\xa1ki ep Beowulf. K juna\xc5\xa1ki epiki se pri\xc5\xa1tevajo \xc5\xa1e: Chansons de geste, Pesem o Rolandu, Pesem o Cidu, Pesem o Nibelungih, Pesem o Igorjevem pohodu, Islandske sage in \xc5\xa0panske romance.'